પ્રવૃતિને ઉત્સાહથી જોવાય છે. માટે જ મારું ઘર મારું પુસ્તકાલય હેઠળ રાજ્યનો બીજો અને જિલ્લાનો પ્રથમ પ્રયોગ આ શાળામાં કરવામાં આવ્યો, જે અંતર્ગત વિદ્યાર્થીઓ અને તેમના પરિવારજનોમાં સંસ્કારોનું સિંચન કરતા અને જીવનનો મહત્ત્વનો ભાગ બની રહેતાં પુસ્તકો વાંચવા માટે આપવામાં આવ્યાં. આ શાળામાં મારો વર્ગ એ જ સ્વર્ગ, એ ધ્યેયમંત્ર સાથે વર્ગખંડમાં ચારેય દિશાઓ અને ઉપર-નીચે જે-તે શૈક્ષણિક એકમની રંગીન ચિત્રાત્મક રજૂઆતો કરવામાં આવી છે. આ ઉપરાંત વર્ગના તમામ વિદ્યાર્થીઓના ફોટોગ્રાફ પણ અહીં મુકાયેલા જોઈ શકાય છે. પ્રેક્ટિકલ જ્ઞાન માટે શાળાની દીવાલો પર ફૂલ, ફળ, પંખી, પતંગિયા, માછલીઓ વગેરેનાં ચિત્રો બનાવાયાં છે. જેના કારણે જૂથકાર્યમાં વિદ્યાર્થીઓ સરળતાથી વિભાજિત થઈ શકે અને વર્ગમાં પોતાનો ફોટોે જોઈ આત્મગૌરવ અનુભવી શકે. ટૂંકમાં હરતાં, ફરતાં, રમતાં, ગમતાં શીખતાં જાય તેવું વાતાવરણ અહીં સર્જવામાં આવ્યું છે. શાળાનાં બાળકોમાં સંસ્કારોનું સિંચન થાય અને વડીલો, માતા-પિતાનો આદર કરતા થાય તે હેતુસર શ્રવણ સંસ્કાર પર્વની ઉજવણી કરવામાં આવે છે. શાળાનાં બાળકો નિયમિત રીતે ઘરડા ઘરની પણ મુલાકાત લે છે અને વડીલોને જરૃરી સામગ્રી પૂરી પાડે છે. જેની વ્યવસ્થા શાળામાંથી જ કરવામાં આવે છે. જળ એ જીવનદાતા છે એ વાતને સાર્થક કરતા જળ સંસ્કાર પર્વની ઉજવણી પણ કરવામાં આવે છે. ઉપરાંત પર્યાવરણ જાગૃતિ, વિવિધ નિદાન યજ્ઞ, કુપોષણ પર પોષણ, ચકલી બચાવો અભિયાન, આકસ્મિક આપત્તિ સમયે રાહત કાર્ય જેવા અનેક કાર્યક્રમો આ શાળાનો વિશેષ ભાગ બની ચૂક્યા છે.